Fecko, Martin, poslanec NR SR (2023-05-10):
Ďakujem pekne. Vážení prítomní, vážení hostia, občania Slovenskej republiky, ktorí to pozeráte priamo alebo zo záznamu, dovolím si tiež podať v mene kolegu aj pána Vetráka a pána Petra Kremského pozmeňujúci návrh, ktorý dopĺňa a precizuje katastrálny zákon, ktorý sme už tu dlhšiu dobu nemali. Takže o čom bude môj pozme.... teda náš pozmeňujúci návrh. V prvom rade opravujeme chybu. Áno, uznávam, poslaneckým návrhom sme dali do zákona o katastri, aby ostatné plochy na poľnohospodárske a lesné užitie boli ako druhom pozemku, ale následne sme omylom tam nezadefinovali tieto veci a bolo povedané, že dáme to ako spôsob využitia pozemku, nie ako druh pozemku. Takže vyhadzujeme túto chybu a prakticky dávame do vyhlášky, že bude zadefinovaná ostatná plocha pre poľnohospodárske a lesné využitie po druhom, teda pod kódom využívania pozemku a ten kód bude číslo 39. Ďalej, čo v našom pozmeňujúcom návrhu ideme opravovať a hlavne dopĺňať, tak ideme dávať, že pri vklade do katastra nehnuteľností, ktorým prevodom je rodinný dom, bytový dom, byt alebo nebytový priestor, sa okrem doteraz vyžadovaných náležitostí bude obsahovať a bude tam daný aj údaj o podlahovej ploche, v ktorej štruktúrovanej podobe bude primárne využitie na predvyplnenie daňového priznania k dani z nehnuteľnosti. Okrem údajov o podlahovej ploche v nej budú podobne využiteľné tieto údaje aj pre obce a štatistické údaje. Budeme tam dávať napríklad, koľko je tam počet nadzemných a podzemných podlaží, ďalej nepovinný údaj bude napríklad, akým spôsobom, o akej nehnuteľnosti hovoríme, či je to novostavba, kompletná rekonštrukcia, čiastočná rekonštrukcia, alebo pôvodný stav. Myslím si, že takýmto spôsobom by sme mali konsolidovať jednotlivé rezorty, aby údaje z katastra nehnuteľností, ktoré majú, samozrejme, záväzný charakter, boli a zľahčovali život či už samosprávam, alebo ďalším, štatistickému úradu a iným inštitúciám, ktoré tieto úda... ktoré s týmito údajmi pracujú. Ďalší bod, v ktorom, ktorý máme v našom pozmeňujúcom návrhu a myslím, že má to svoju logiku a vyplýva z reálnej praxe, keď hovoríme o oprave údajov v katastri podľa § 59 ods. 5, tzv. neformálna oprava, to znamená, keď niekto napísal proste skomolené meno, miesto osmičky napísal päťku do dátumu narodenia alebo takéto neformálne opravy, aby sme zbytočne to nenaťahovali v katastrálnom zákone, aby sme nemuseli otvárať nové konanie, tak toto neformálne, oprava, ktorá vyplýva vlastne z tej, z toho pochybenia toho ľudského faktoru, ktorý to tam zapísal zle, nebudeme oznamovať účastníkovi konania, lebo tým pádom sa to predlžuje, to konanie, on sa musí vyjadriť a všecko možné. Samozrejme, po oprave tejto chyby bude upovedomený o tejto oprave, ktorá tam nastala. Máme tam ešte aj zákon o významných investíciách, v ktorom hovoríme o tom, že významná investícia, aby sme chránili záujem štátu pri realizovaní tejto významnej investícii a zamedzenie priestoru na zneužitie strategických informácií a zároveň skoré informovanie vlastníkov, že ich nehnuteľnosť sa nachádza v územiach, v ktorom bude významná investícia. Hovoríme, že príslušné ministerstvo musí dať do 14 dní od schválenia návrhu vládou, aby bolo jasné, že na tomto území bude tá inve... významná investícia realizovaná, aby sa vlastníci vedeli zachovať a aby sme nemali nejaké zmätky, že tam príde niekto, to poskupuje a potom budeme hovoriť, že aha, my sme o tom nevedeli. Takže toto, myslím, pán navrhovateľ, že je tiež logická nejaká, logické vyústenie praktických skúseností, a myslím si, že sprecizujeme aj túto vec, aby sme to mali. Takže, vážení, toľko na zdôvodnenie môjho pozmeňujúceho návrhu a teraz dovoľte, aby som prečítal pozmeňujúci návrh poslancov Národnej rady Slovenskej republiky Martina Fecka, Milana Vetráka a Petra Kremského k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. I sa za bod 9 vkladá nový bod 10, ktorý znie: „10. V § 9 sa vypúšťa písmeno k).“ Nasledujúce body sa primerane prečíslujú. Tento bod nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. 2. V čl. I bode 12 sa v § 14 ods. 3 označenie odkazu „5ef)“ nahrádza označením „5ee)“, označenie odkazu „5eg)“ sa nahrádza označením „5ef)“ a označenie odkazu „5eh)“ sa nahrádza označením „5eg)“. Zároveň sa v čl. I bode 12 v § 16 označenie odkazu „5ee)“ nahrádza označením „5eh)“. Primerane sa upraví aj úvodná veta k poznámkam pod čiarou a označenie poznámok pod čiarou. 3. V čl. I sa za bod 19 vkladá nový bod 20, ktorý znie: „20. Za § 24 sa vkladá § 24a, ktorý znie: „§ 24a (1) Pri prevode vlastníckeho práva k nehnuteľnosti, ktorou je rodinný dom, údajom návrhu na vklad podaným prostredníctvom elektronického formulára elektronickej služby katastra nehnuteľností podľa § 23 okrem náležitostí podľa § 24 ods. 1 je aj údaj o a) zastavanej ploche stavby, b) podlahovej ploche stavby, c) počte nadzemných a podzemných podlaží. (2) V návrhu na vklad podanom prostredníctvom elektronického formulára elektronickej služby katastra nehnuteľností môže navrhovateľ okrem náležitostí podľa odseku 1 uviesť aj údaj o a) prevažujúcej konštrukcii stavby, b) celkovom počte obytných a neobytných miestností, c) stave nehnuteľnosti 1. novostavba, 2. kompletná rekonštrukcia, 3. čiastočná rekonštrukcia alebo 4. pôvodný stav, d) dátume kolaudácie; ak nie je známy dátum kolaudácie stavby staršej ako 30 rokov, uvedie sa rok kolaudácie. (3) Pri prevode vlastníckeho práva k nehnuteľnosti, ktorou je byt alebo nebytový priestor v bytovom dome alebo byt alebo nebytový priestor v ostatnej budove, údajom návrhu na vklad podaným prostredníctvom elektronického formulára elektronickej služby katastra nehnuteľností podľa § 23 okrem náležitostí podľa § 24 ods. 1 sú údaje o podlahovej ploche bytu alebo nebytového priestoru. (4) V návrhu na vklad podanom prostredníctvom elektronického formulára elektronickej služby katastra nehnuteľností môže navrhovateľ okrem náležitostí podľa odseku 3 uviesť aj údaje o a) prevažujúcej konštrukcii stavby, b) celkovom počte obytných a neobytných miestností, c) stave nehnuteľnosti 1. novostavba, 2. kompletná rekonštrukcia, 3. čiastočná rekonštrukcia alebo 4. pôvodný stav, d) tom, či je v bytovom dome alebo ostatnej budove výťah, e) dátume kolaudácie stavby; ak nie je dátum známy kolaudácie stavby staršej ako 30 rokov, uvedie sa rok kolaudácie. (5) Údaje podľa odseku 1 a 3 sa poskytujú na účely vytvorenia predvyplneného priznania k dani z nehnuteľnosti podľa osobitného predpisu.7c) Údaje podľa odseku 1 až 4 okrem účelu podľa prvej vety môžu slúžiť na účely budovania informačného systému geodézie, kartografie a katastra alebo budovania iných informačných systémov verejnej správy.“.“ Poznámka pod čiarou k odkazu 7c znie: „7c) § 98b zákona č. 582/2004 Z. z. o miestnych daniach a miestnom poplatku za komunálne odpady a drobné stavby a drobné stavebné odpady v znení neskorších predpisov." Nasledujúce body sa primerane prečíslujú. Tento bod nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. 4. V čl. I sa za bod 59 vkladá nový bod 60, ktorý znie: „60. V § 59 ods. 7 sa na konci dopĺňa veta, ktorá znie: „Začatie konania o oprave chyby podľa odseku 5 okresný úrad účastníkom konania neoznamuje.“.“ Nasledujúce body sa primerane prečíslujú. Tento bod nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. 5. V čl. I bode 68 sa v § 68 ods. 4 za slová „§ 6 ods. 2“ vkladá slovo „písomne“. 6. V čl. I sa za bod 73 vkladá nový bod 74, ktorý znie: „74. V § 69 ods. 12 sa slová „§ 68 ods. 4“ nahrádzajú slovami "§ 68 ods. 5“.“ Nasledujúce body sa primerane prečíslujú. Tento bod nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. 7. V čl. I bode 93 sa § 79m dopĺňa novými odsekmi 6 a 7, ktoré znejú: „(6) V konaniach o priestupkoch podľa § 74 a § 75 začatých a právoplatne neskončených pred 1. januárom 2024 sa postupuje podľa predpisov účinných do 31. decembra 2023. (7) V konaniach o porušení poriadku podľa § 76 a § 77 začatých a právoplatne neskončených pred 1. januárom 2024 sa postupuje podľa predpisov účinných do 31. decembra 2023.“ 8. V čl. I sa za bod 96 vkladá nový bod 97, ktorý znie: „97. Poznámky pod čiarou k odkazom 12 a 14 sa vypúšťajú.“ Nasledujúci bod sa primerane prečísluje. Tento bod nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. 9. Za čl. IV sa vkladá nový čl. V, ktorý znie: „Čl. V Zákon Národnej rady Slovenskej republiky č. 215/1995 Z. z. o geodézii a kartografii v znení zákona č. 423/2003 Z. z., zákona č. 346/2007 Z. z., zákona č. 600/2008 Z. z., zákona č. 204/2011 Z. z., zákona č. 180/2013 Z. z. a zákona č. 212/2018 Z. z. sa mení a dopĺňa takto: 1. V § 20 odseky 2 a 3 znejú: „(2) Obec bezodkladne po kolaudácii rodinného domu, bytu alebo nebytového priestoru v bytovom dome alebo bytu alebo nebytového priestoru v ostatnej budove zapíše do informačného systému geodézie, kartografie a katastra údaje o a) zastavanej ploche stavby, b) podlahovej ploche stavby, bytu alebo nebytového priestoru, c) počte nadzemných a podzemných podlaží vrátane prízemia, d) prevažujúcej konštrukcii stavby, e) celkovom počte obytných a neobytných miestností, f) stave nehnuteľnosti 1. novostavba, 2. kompletná rekonštrukcia, 3. čiastočná rekonštrukcia alebo 4. pôvodný stav, g) dátume kolaudácie stavby; ak nie je známy dátum kolaudácie stavby staršej ako 30 rokov, uvedie sa rok kolaudácie. (3) Obec zapíše do informačného systému geodézie, kartografie a katastra údaje podľa odseku 2 alebo ich zmenu, pokiaľ tieto údaje nie sú evidované v registri stavieb.“ 2. § 20a sa dopĺňa odsekmi 4 a 5, ktoré znejú: „(4) Do informačného systému geodézie, kartografie a katastra sa zapíšu údaje z návrhov na vklad podľa osobitného predpisu,14a) ak tieto neboli zapísané podľa odsekov 2 a 3. (5) Údaje zapísané do informačného systému geodézie, kartografie a katastra podľa odsekov 2 až 4 sú orgány verejnej moci povinné si v nevyhnutnom rozsahu navzájom bezodplatne poskytovať na účely vytvorenia predvyplneného priznania k dani z nehnuteľnosti podľa osobitného predpisu alebo na účely budovania iných informačných systémov verejnej správy.“ Poznámka pod čiarou k odkazu 14a) znie: „14a) § 24a zákona č. 162/1995 Z. z. v znení zákona č. .../2023 Z. z.“ 3. Za § 27b sa vkladá § 27c, ktorý vrátane nadpisu znie: „§ 27c Prechodné ustanovenia k úpravám účinným od 1. januára 2024 Údaje zapísané do informačného systému geodézie, kartografie a katastra podľa § 20a do 31. decembra 2023 sa považujú za údaje zapísané podľa zákona účinného od 1. januára 2024.“ 4. V § 28 ods. 1 písm. i) sa slová „bytovom dome a byte v bytovom dome“ nahrádzajú slovami „byte alebo nebytovom priestore v bytovom dome alebo byte alebo nebytovom priestore v ostatnej budove“. Nasledujúce články sa primerane prečíslujú. Tento článok nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. 3. Za čl. VI sa vkladá nový čl. VII, ktorý znie: „Čl. VII Zákon č. 371/ 2021 Z. z. o významných investíciách sa mení a dopĺňa takto: 1. § 7 odsek 1 znie: „(1) Príslušné ministerstvo vydá osvedčenie do 14 dní od schválenia návrhu vládou. Ak ministerstvo vydá osvedčenie o významnej investícii podľa § 3 ods. 1, je povinné zaslať vydané osvedčenie príslušnému okresnému úradu spolu s návrhom na zápis do katastra nehnuteľností najneskôr nasledujúci deň po vydaní osvedčenia.“ 2. V § 8 ods. 1 v druhej vete sa vypúšťajú slová: „držiteľa osvedčenia alebo“.“ Nasledujúce články sa primerane prečíslujú. Tento článok nadobúda účinnosť 1. januára 2024, čo sa premietne aj do ustanovenia o nadobudnutí účinnosti zákona. Skončil som môj pozmeňujúci návrh. A na záver, naši predkovia nám odkazujú, aby sme žili tak, aby bolo aj chleba aj neba. Ďakujem pekne.